Diari Oficial de la Generalitat Valenciana


Sumari del DOGV 5620, del 17-10-2007 (2007/12462)

ORDE d'11 de setembre de 2007, de la Conselleria d'Agricultura, Pesca i Alimentació, per la qual es regula el procediment per a la sol·licitud, la tramitació i la concessió d'ajudes destinades al sanejament de plantacions de cítrics afectats pel virus de la tristesa dels cítrics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5620

Data del DOGV
:   17-10-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/12022


Data del document
:   11-09-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * malaltia vegetal
    * tractament fitosanitari
    * ajuda a l'agricultura
    * agres

ORDE d'11 de setembre de 2007, de la Conselleria d'Agricultura, Pesca i Alimentació, per la qual es regula el procediment per a la sol·licitud, la tramitació i la concessió d'ajudes destinades al sanejament de plantacions de cítrics afectats pel virus de la tristesa dels cítrics. [2007/12956]  
El virus de la tristesa dels cítrics (CTV), és una malaltia que afecta les plantacions de cítrics, i provoca decaïment dels arbres, baixa producció i, finalment, causa la mort dels arbres. Encara una part important dels cítrics valencians, en plantacions ubicades en distintes comarques, estan sotmesos a este efecte de la malaltia, això a pesar de les actuacions que s'han realitzat en campanyes anteriors. En efecte, s'han realitzat uns programes d'actuació contra la malaltia de la tristesa, consistents en l'arrancada i la destrucció de plantacions amb reposició de plantes en què el material vegetal utilitzat presenta una combinació patró i empelt tolerant la malaltia. Estes actuacions estan regulades en l'Orde de 20 de juliol de 1998, de la conselleria d'Agricultura, Pesca i Alimentació, sobre el sanejament de plantacions de cítrics afectats pel virus de la tristesa, i la seua modificació per mitjà de l'Orde de 29 de març de 2000.  
Les esmentades actuacions van ser autoritzades per la Comissió amb el número d'ajuda 504/98 (DOCE de 21.01.1999) al complir les directrius comunitàries sobre ajudes estatals al sector agrari, així mateix, el finançament de les mesures programades van ser incloses en l'eix 7, mesura 08, del «Programa operatiu integrat de la Comunitat Valenciana 2000-2006».  
La importància de la malaltia, queda de manifest, al figurar esta en la legislació fitosanitària europea, la norma més rellevant de la qual la constituïx la Directiva 2000/29/CE, del Consell, relativa a mesures de protecció contra la introducció a la Comunitat d'organismes nocius per als vegetals o els productes vegetals i contra la seua propagació en l'interior de la Comunitat . En efecte la malaltia figura com a «Organisme nociu present a la Comunitat i l'efecte de la qual és important per a tota esta», annex II, part A, secció II, capítol d) 4.  
La transposició de l'esmentada Directiva, s'ha produït per mitjà del Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i trànsit cap a països tercers, on el virus de la tristesa apareix en l'annex II, part A, «Organismes nocius la introducció i propagació dels quals s'ha de prohibir en tots els estats membres, si es presenten en determinats vegetals o productes vegetals», secció II, «Organismes nocius de la presència dels quals es té constància en la Comunitat i els efectes dels quals són importants per a tota esta», apartat d) 4.  
La vigència de normes estatals com l'Orde del Ministeri d'Agricultura, Pesca i Alimentació, de 12 de novembre de 1997, per la qual s'establixen ajudes per al sanejament de les plantacions citrícoles afectades pel virus de la tristesa i el Decret de 2540/1968, de 10 d'octubre, pel qual es dicten les normes de protecció dels cultius citrícoles contra la malaltia viròtica denominada tristesa dels cítrics, demostren el manteniment de la preocupació de l'autoritat pública competent per la malaltia, i és aconsellable auxiliar a titulars d'explotacions agràries que no han d'assumir els gastos d'eradicació d'esta com un risc normal.  
Per tant, justificada la importància de la malaltia i basant-se en l'experiència positiva obtinguda en la tramitació d'estes ajudes, es considera d'interés continuar incentivant l'arrancada de les plantacions afectades. Esta actuació s'emmarca dins de les actuacions de recollida en el Pla Millorar i del Pla Estratègic Citrícola Valencià.  
Per això, i en virtut de les facultats que em conferix en l'article 28 de la Llei 5/1983, de 30 de desembre, del Consell (segons redacció donada per la Llei 12/2007) i l'article 47.3 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i en compliment de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei de Subvencions,  
ORDENE  
Article 1. Objecte i activitats susceptibles de subvenció  
L'objecte de l'orde és establir les bases reguladores i convocar subvencions, en règim de concurrència competitiva, per al sanejament de plantacions afectades pel virus de la tristesa dels cítrics amb portaempelt de taronger agre (Citrus aurantium).   
Les actuacions que són objecte d'esta ajuda seran:   
Subvencionar les pèrdues d'ingressos i les dificultats per a la replantació per mitjà de l'arrancada de l'arbratge sempre que es produïsca la nova plantació amb plançons empeltats sobre patrons tolerants a la malaltia.  
Article 2. Beneficiaris i requisits per a la concessió  
Tindran la condició de beneficiaris d'estes ajudes els subjectes previstos en l'article 11 de la Llei 38/2003, General de Subvencions, i seran persona física o jurídica que es comprometa a efectuar la totalitat de les activitats que fonamenten la concessió de la subvenció. També tindran accés a la condició de beneficiari les comunitats de béns, així com les petites i mitjanes explotacions agràries, segons la definició recollida en l'annex I del Reglament (CE) núm. 70/2001.  
S'exigirà als beneficiaris el compliment dels requisits següents:  
a) No haver sol·licitat una altra ajuda pública per a la mateixa inversió.  
b) L'arrancada, si escau, afectarà la totalitat de cada parcel·la a sanejar, i no es permetrà subvencionar el sanejament de part de parcel·les ni de plantes aïllades.  
c) No s'auxiliaran parcel·les amb cultiu llenyós associat.   
d) Les plantes, a l'efecte de comprovació de material vegetal, hauran de procedir de vivers autoritzats, i s'haurà d'acreditar per mitjà de les corresponents factures, així mateix, el material vegetal haurà de disposar del corresponent passaport fitosanitari.  
e) Les distàncies que s'hauran de complir entre les línies de la nova plantació seran com a mínim les següents:  
Mandariners: 5 metres.  
Tarongers: 5,5 metres.  
Llimeres i pomelos: 6 metres.  
Per al cas de les varietats de desenrotllament limitat la distància a complir serà de 4 metres.  
En la separació de línies indicada s'admetrà una desviació de fins a un 10%, sempre que la mecanització de les diverses operacions de cultiu i recol·lecció siga factible i s'ajuste a les dimensions de la parcel·la.  
f) S'hauran de complir les exigències mínimes en matèria de medi ambient, en els termes recollits en l'apartat 1.e), de l'article 4 del Reial Decret 613/2001, i s'emetrà, si escau, declaració responsable a la firma de la sol·licitud.  
g) Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.  
Article 3. Quantia de les ajudes   
El mòdul de valoració de l'ajuda està constituït pel valor de la plantació que s'arranca, així com les pèrdues d'ingressos provocades per les dificultats patides per la replantació, ateses les variables tècniques, econòmiques i financeres, tal com s'establix en l'article 76 del Reial Decret 887/2006, de 21 de juny, pel qual s'aprova el Reglament de Subvencions.  
S'establix una ajuda de 3.100 euros per hectàrea, sempre que es planten un mínim de 400 plantes per hectàrea. En el cas que la densitat de la plantació no supere les 400 plantes per hectàrea, l'arrancada no serà auxiliable.  
En cap cas l'import de la subvenció podrà, de forma aïllada o conjuntament amb altres subvencions, superar el 100% de les pèrdues causades.   
Article 4. Sol·licituds i terminis de presentació  
1. Les sol·licituds es presentaran en dos exemplars, segons el model que figura en l'annex, degudament emplenats. La conselleria d'Agricultura, Pesca i Alimentació facilitarà el model en les seues oficines comarcals, en les seues direccions territorials i en la pàgina web: http://www.gva.es.  
2. Les sol·licituds d'ajuda es presentaran en les oficines comarcals, oficines PROP o direccions territorials de la conselleria d'Agricultura, Pesca i Alimentació. També es podran presentar en els llocs i maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini de presentació de sol·licituds serà establit cada any en la convocatòria d'import globals màxims.  
Per a la resolució de l'expedient serà necessari aportar, amb la sol·licitud de l'ajuda, la documentació següent:  
a) Sol·licitud degudament emplenada, indicant dades personals, terme municipal, polígon i parcel·la, superfície de la parcel·la a sanejar, adaptada a les dades del SIG-PAC, així com el nombre de plantes, varietat, portaempelt i marc de plantació prevista.  
b) Si no està donat d'alta, l'imprés de manteniment de tercers, amb la diligència bancària corresponent.  
c) Si és el cas, documentació que acredite la condició de jove agricultor i que està en els seus primers cinc anys d'activitat segons el que es definix en l'apartat 7, de l'article 2 del Reial Decret 613/2001.  
d) Si escau, acreditació de la condició d'agricultor professional, segons el que s'establix en l'article 2.5 de la Llei 19/1995, de 4 de juliol, de Modernització d'Explotacions Agràries, per a açò haurà d'aportar, com a mínim, la declaració de la renda corresponent a l'exercici anterior i l'informe de vida laboral.  
e) Declaració responsable sobre el compliment de les normes mínimes en matèria de medi ambient en els termes recollits en l'apartat 1.e), de l'article 4 del Reial Decret 613/2001.  
f) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
g) Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
h) Declaració responsable del fet que les parcel·les no han sigut auxiliades per a esta actuació a través d'altres línies d'ajudes públiques.  
La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social.  
Article 5. Criteris objectius d'atorgament i ponderació d'estos  
La concessió de les subvencions previstes en esta orde, es realitzarà per mitjà del procediment de concurrència competitiva a què es referix en l'article 22 de la Llei 38/2003, de 17 de novembre, General de Subvencions.  
Per a l'atorgament de les subvencions regulades en la present orde, se seguiran els criteris de prioritat, per orde decreixent, que a continuació s'establixen:  
1r. Sol·licitants que hagen acreditat la condició de jove agricultor i que estan en els seus primers cinc anys d'activitat segons s'establix en l'apartat 7, de l'article 2 del Reial Decret 613/2001. Dins d'este grup, l'orde que s'ha de seguir entre les distintes sol·licituds serà la data de registre d'entrada.  
2n. Sol·licitants que hagen acreditat la seua condició d'agricultor professional, segons la definició que establix en l'apartat 5, de l'article 2 del Reial Decret 613/2001, igualment s'ordenaran per data de presentació de sol·licituds.  
3r. Sol·licituds de parcel·les que acrediten la seua pertinença a una OPC.  
4t. Resta de sol·licituds.   
En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, amb anterioritat a la publicació d'esta orde, un major percentatge de treballadors discapacitats en relació a les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat s'atendran segons l'orde cronològic del registre d'entrada.  
Article 6. Procediment de concessió  
1. Presentades les sol·licituds, els tècnics de conselleria d'Agricultura, Pesca i Alimentació seran els encarregats de verificar la presència del patró agre i de símptomes típics de la malaltia, i realitzaran l'informe corresponent del fet que en l'explotació es complixen les condicions perquè l'ajuda puga ser concedida. Esta circumstància es comunicarà a la direcció territorial corresponent.   
2. La instrucció del procediment de concessió correspon a les direccions territorials encarregades de realitzar d'ofici totes les actuacions que estimen necessàries per a la determinació, coneixement i comprovació de les dades en virtut de les quals s'ha de formular la proposta de resolució.  
3. L'avaluació de les sol·licituds, d'acord amb els criteris establits en l'article 5 d'esta orde, serà efectuada per l'òrgan col·legiat que es preveu en este apartat, constituït per: cap del Servici de Protecció de Rendes Agràries i dos tècnics del Servici de Protecció de les Rendes Agràries.   
4. La proposta de concessió es formularà a l'òrgan que concedix per l'òrgan col·legiat a través de l'òrgan instructor.   
Article 7. Resolució de concessió de les ajudes  
1. El termini per a resoldre i notificar la concessió de les ajudes serà de sis mesos, comptats des de la publicació de la convocatòria. Transcorregut el termini màxim sense que s'haja notificat la resolució, els interessats podran entendre desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Davant d'esta resolució procedirà el recurs de reposició davant del mateix òrgan que el va dictar, en el termini d'un mes a comptar des de l'endemà al de la notificació, de conformitat amb el que s'establix en l'article 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la redacció donada per la Llei 4/1999 o bé directament recurs contenciós administratiu en el termini de dos mesos, comptats des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.   
3. La concessió de les ajudes previstes en la present orde quedarà condicionada a l'existència de crèdit adequat i suficient en els pressupostos de la Generalitat de cada un dels exercicis.  
Article 8. Justificació de la inversió i pagament  
El beneficiari de l'ajuda comunicarà a la conselleria d'Agricultura, Pesca i Alimentació la finalització de les operacions. Esta s'haurà de justificar abans del 31 d'octubre de l'any posterior al de la concessió de l'ajuda.  
La justificació de l'ajuda es farà tal com es preveu en l'article 78 del Reial Decret 887/2006, de 21 de juny, pel qual s'aprova el Reglament de Subvencions, per mitjà de la presentació de la documentació següent:  
- Una memòria d'actuació justificativa del compliment de les condicions imposades en la concessió de la subvenció, i s'indicaran les activitats realitzades i els resultats obtinguts.  
- Una memòria econòmica justificativa que contindrà com a mínim els punts següents:  
1. Acreditació o, si no n'hi ha, declaració del beneficiari sobre el nombre d'unitats físiques considerades com a mòdul.  
2. Quantia de la subvenció calculada sobre la base de les activitats quantificades en la memòria d'actuació i els mòduls previstos en les bases reguladores o, en ordes de convocatòria.  
En tot cas s'exigirà la presentació de passaport fitosanitari, factura d'adquisició de planterista autoritzat i acreditació de pagament bancari.  
Per part dels tècnics de la conselleria d'Agricultura, Pesca i Alimentació, es realitzarà la verificació que s'ha complit amb l'arrancada i les condicions de la nova plantació. En el cas que el nombre de sol·licituds supere les possibilitats tècniques per a realitzar la visita a la totalitat de les parcel·les auxiliades, per resolució del subsecretari s'establirà prèviament un pla de controls.  
Article 9. Compatibilitat  
Esta ajuda es considera incompatible amb altres subvencions concedides per a la mateixa finalitat, que procedisquen de qualsevol administració o ens privat o públic, nacional o procedent de la UE.  
Article 10. Devolució quantitats indegudament rebudes  
Els beneficiaris de les ajudes procediran al reintegrament de les quantitats indegudament percebudes i els serà exigit l'interés de demora des del moment del pagament de la subvenció, en els casos següents:  
a. Obtenció de la subvenció falsejant les condicions requerides per a això o ocultant aquelles que ho hagueren impedit.  
b. Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.  
c. Incompliment de l'obligació de justificació o la justificació insuficient, en els termes establits en la Llei de Subvencions i, si escau, en les normes reguladores de la subvenció.  
d. Incompliment de l'obligació d'adoptar les mesures de difusió contingudes en l'apartat 4, de l'article 18 de la Llei de Subvencions.  
e. Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a esta finalitat, que procedisquen de qualssevol administracions o ens públics o privats, nacionals, de la Unió Europea o d'organismes internacionals.  
f. Incompliment de les obligacions imposades per l'administració a les entitats col·laboradores i beneficiaris, així com dels compromisos per estos assumits, amb motiu de la concessió de la subvenció, sempre que afecten o es referisquen a la manera amb què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g. Incompliment de les obligacions imposades per l'administració a les entitats col·laboradores i beneficiaris, així com dels compromisos per estos assumits, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, que procedisquen de qualssevol administracions o ens públics o privats, nacionals, de la Unió Europea o d'organismes internacionals.  
h. L'adopció, en virtut del que s'establix en els articles 87 a 89 del Tractat de la Unió Europea, d'una decisió de la qual es derive una necessitat de reintegrament.  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions i en el Reial Decret 887/2006, de 21 de juliol, pel qual s'aprova el Reglament de la Llei 38/2006, de 17 de novembre, General de Subvencions i subsidiàriament en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article 11. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
DISPOSICIONS ADDICIONALS   
Primera  
La present ajuda serà compatible amb el mercat comú d'acord amb l'article 87, apartat 3, lletra c) del Tractat i estaran exemptes de l'obligació de notificació de l'article 88, de l'apartat 3, del Tractat en virtut del que s'establix en l'article 10 del Reglament (CE) número 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) número 70/2001.  
Segona  
Es faculta el Secretari Autonómic perquè dicte les resolucions necessàries per al desplegament i aplicació d'esta orde.  
DISPOSICIONS TRANSITÒRIES  
Primera  
Els expedients que van iniciar la seua tramitació acollint-se a l'Orde de 20 de juliol de 1998, de la conselleria d'Agricultura, Pesca i Alimentació, sobre ajudes per al sanejament de plantacions de cítrics afectats pel virus de la tristesa, modificada per l'Orde de 29 de març de 2000, de la conselleria d'Agricultura, Pesca i Alimentació, i que van iniciar les actuacions de sanejament amb coneixement i autorització de l'administració, continuaran la tramitació dels expedients basant-se en l'esmentada orde, i justificaran les inversions fins al 31 d'octubre de 2007.  
El finançament d'estes ajudes anirà a càrrec del capítol VII, programa 714.20, línia T-4724, amb un import global màxim per a l'exercici de 2007, de 480.000 euros.   
Segona  
Per a la present convocatòria, any 2007, el termini de sol·licituds serà de dos mesos a comptar des de la publicació de la present orde.  
Es delega en la directora general de Producció Agrària de la CAPA, les resolucions de concessió, anul·lació, pagament i reintegrament de les subvencions regulades en la present orde.  
Estes ajudes sol·licitades en 2007, es finançaran en 2008 a càrrec del capítol VII, del programa 714.20, línia T-4724, i per un import de 500.000 euros. Este estarà condicionat a l'existència de crèdit adequat i suficient dels pressupostos de la Generalitat.  
DISPOSICIÓ FINAL  
La present orde entrarà en vigor el mateix dia que es publique en el Diari Oficial de la Comunitat Valenciana.  
València, 11 de setembre de 2007  
La consellera d'Agricultura, Pesca i Alimentació,  
MARITINA HERNÁNDEZ MIÑANA